OKB: Duhet bashkëpunim botëror kundër koronavirusit
Zyrtarët e lartë të Organizatës së Kombeve të Bashkuara thonë se mungesa e bashkëpunimit rrezikon që vendet kudo në botë ta humbasin betejën me virusin vdekjeprurës. 
Sekretari i Përgjithshëm i OKB-së tha të premten se kombet kudo në botë duhet të bashkëpunojnë në luftën kundër COVID-19 "përndryshe ne do të mposhtemi nga virusi", siç tha ai. Në një intervistë për rrjetin televiziv amerikan PBS, Antonio Guterres tha se ishte i shqetësuar se nëse virusi gjen terren në Afrikë, miliona njerëz do të vdesin. "", tha ai. OKB-ja njoftoi të premten vonë në mbrëmje se 86 anëtarë të stafit të saj janë infektuar me koronavirus. Shtetet e Bashkuara janë tashmë epiqendra e pandemisë. Të shtunën në SHBA u regjistruan 112,468 raste me COVID-19 duke tejkaluar Kinën e cila ka të regjistruar 81.999 raste, sipas të dhënave të publikuara nga universiteti "Johns Hopkins". Italia, epiqendra e virusit në Evropë ka 92,472 raste të konfirmuara, ndërsa në rang botëror rezultojnë 640,589 persona të prekur nga virusi. Sipas një deklarate të publikuar të shtunën nga Departamenti amerikan i Mbrojtjes Presidenti Donald Trump nënshkroi një urdhër ekzekutiv të premten që i jep Departamenteve të Mbrojtjes e atij të Sigurisë Kombëtare autoritetin për të aktivizuar komponentë rezervë të forcave të armatosura në mbështetje të masave mbarëkombëtare ndaj koronavirusit. Sipas deklaratës, zyrtarët e Departamentit të Mbrojtjes dhe Departamentit të Shëndetit e Shërbimeve Njerëzore do të bisedojnë me zyrtarët e çdo shteti, përpara se të pozicionojnë strukturat rezervë të Gardës Kombëtare.